जल स्वावलंबन अभियान की कमान संभालेंगे कलेक्टर
मुख्यमंत्रीजल स्वावलंबन अभियान के क्रियान्वयन की कमान कलेक्टर वी.सरवन कुमार ने सीधे अपने हाथ में ली है, ताकि यह अभियान सरकार की मंशा अनुरूप निर्धारित मानदंडों को निश्चित समय अवधि में पूरा हो सके। कलेक्टर ने इस अभियान को जल यज्ञ के रूप में स्वीकार कर अपने कार्य के एजेंडे में सर्वोच्च प्राथमिकता पर लेते हुए, ऐसी व्यवस्थाएं सुनिश्चित की हैं कि जिले में इसका लाभ प्रत्येक ग्रामवासी को मिल सके। इसके लिए जिला स्तर एवं उपखंड स्तर पर समितियां गठित कर अभियान को संवेदनशीलता से क्रियान्वित करने के निर्देश दिए गए हैं। गाईड लाइन के अनुरूप जिले में जलग्रहण क्षेत्र, कलस्टर, इंडैक्स कैचमेंट को इकाई प्राकृतिक संसाधन मानते हुए विस्तारित करने, गांवों को जल उपलधता की दृष्टि से आत्मनिर्भर बनाते हुए पेयजल का स्थाई समाधान करने, ग्रामीण क्षेत्रों में प्राकृतिक रूप से प्राप्त वर्षा, सतही एवं भूगर्भीय जल प्रवाह को भराव क्षेत्रों के अनुसार क्षमता विकसित कर भू-जल स्तर में वृद्घि एवं गिरते भू-जल स्तर में कमी को रोकने, भू-जल गुणवत्ता में सुधार लाना है। इतना ही नही जिले में विभिन्न गैर सरकारी संगठनों, कॉर्पोरेट एवं ट्रस्ट तथा जन सहयोग से ग्रामीणों को जल के समुचित उपयोग के बारे में जागृत कर ग्रामीणों की पेयजल व्यवस्था एवं किसानों के लिए सिंचाई क्षेत्रफल को बढ़ाना मुख्य उद्देश्य रखा गया है। सिरोही जिले में राज्य स्तर पर निर्धारित कार्यक्रम के अनुसार इसका प्रथम चरण आगामी 27 जनवरी से शुरू होकर मानसून पूर्व 30 जून तक पूरा करने की कार्य योजना तैयार की गई है। इसके लिए तैयारियां पुख्ता रूप से की जा रही हैं। वॉटरशेड के परियोजना प्रबंधक हकीमुद्दीन ताज को अभियान के क्रियान्वयन के लिए समन्वयक बनाया गया है।
प्रथमचरण में 42 ग्राम चिन्हित : जिलेमें प्रथम चरण के तहत विभिन्न पंचायत समितियों के 42 ग्राम चिन्हित किए गए हैं। इसके लिए 30 हजार 963 हैक्टर क्षेत्र के लिए 9647.50 लाख रुपए के कार्यों की परियोजना का प्रतिवेदन अनुमोदित कर पंचायत समिति स्तर पर ग्रामवार कार्यक्रम तैयार किया जा चुका है। पंचायत समिति सिरोही की ग्राम पंचायत कृष्णगंज एवं वेलांगरी में कुल 6029 हैक्टर में 1285.31 लाख की, पंचायत समिति पिंडवाड़ा में ग्राम पंचायत सनवाड़ा आर, रोहिड़ा,वासा, वालोरिया, भावरी, धनारी,आदर्श डूंगरी तथा रामपुरा में 8434 हैक्टर में 2401.84 लाख, पंचायत समिति आबूरोड की ग्राम पंचायत देलदर, ओर, खड़ात, जायदरा, उपला खेजड़ा, उपलागढ़ तथा निचलागढ़ के 4923 हैक्टर में 896.01 लाख तथा पंचायत समिति रेवदर की ग्राम पंचायत भेरूगढ़, गुंदवाड़ा, वरमाण, मगरीवाड़ा, रेवदर, रोहुआ तथा वासन के 5497 हैक्टर में 2837.27 लाख की तथा पंचायत समिति शिवगंज की ग्राम पंचायत मनादर तथा झाड़ोली में 6080 हैक्टर में 2227.07 लाख रुपए के परियोजना प्रतिवेदन मुख्यमंत्री जल स्वावलम्बन अभियान के तहत कार्य करवाने के लिए तैयार की गई है। विस्तृत परियोजना प्रतिवेदन में जलग्रहण विकास एवं भू-संरक्षण विभाग, वन विभाग, जन स्वास्थ्य अभियान्त्रिकी विभाग, राष्ट्रीय महात्मा गांधी नरेगा योजना, सिंचाई विभाग, भू-विज्ञान विभाग तथा कृषि विभाग की ओर से कराए जाने वाले कार्र्यों का समावेश किया गया है।
awa_Deva hin_Deva hin_Deva